Leire Gomez Aristondo

Leire Gomez Aristondo (Ondarroa, Bizkaia, 1985eko urtarrilaren 2a) soprano liriko arina, irakaslea, itzultzailea eta interpretea da. 

Txikitatik izan zuen lotura estua musikarekin: amari Mozarten CDak eskatzen zizkion umetan. Hala, ordutik, esfortzu eta sakrifizio handiarekin, bere ibilbidea osatu zuen. Besteak beste, Jose Ramon Arteta, Nuria Orbea, Itziar Barredo, Olatz Saitua eta Miren Urbieta-Vega izan zituen irakasle. 

 Formakuntza 
Umetatik izan nahi izan zuen abeslari. Ondarroako Musika Eskolan ibili zen, eta zeharkako txirula jotzen ikasi zuen. Hamasei urterekin, Ondarroako abesbatzan hasi zen, eta, ondo abesten zuela eta, gurasoek bigarren baten iritzia eskatu zuten, ez baitzuten musikaren mundua ulertzen. Hortaz, klaseak ematen zituela jakinda, Jose Ramon Artetarengana jo zuten, eta, proba bat egin ondoren, prest agertu zen irakasteko; orduan, hamazazpi urte zituen Leire Gomezek.

Erasmus programa betetzen ari zela, Milanen, Silvia Chiminelli izan zuen irakasle. Handik itzulitakoan, Nuria Orbearekin hasi zen, eta hark EHUk udan eskaintzen zituen kantuko klaseetara bideratu zuen; han, asko ikasi zuen. Hurrena, Orbeak aholkatuta, Bilboko Arriaga Kontserbatoriorako probak egin zituen, eta, sartzea lortuta, Olatz Saituarekin hasi zen. Gainera, Bilboko Operako Abesbatzako kolaboratzaile ere bazen artean. Itziar Barredo izan zuen errepertorioko irakasle.

2012ko abuztuan, Donostiako Musika Hamabostaldiak bigarren aldiz antolatutako ahots teknikari buruzko ikastaroan parte hartu zuen, Ana Luisa Chova irakaslearekin eta Ruben Fernandez pianistarekin. Hainbat bakarlari gazte bildu ziren ikastaroan. Astebetean, goiz eta arratsaldez etengabe prestatu zituzten ahotsak, eta, ondoren, kontzertua eskaini zuten Getariako Balentziaga museoan. 

Sei urte egin zituen kontserbatorioan. Behin horko ikasketak amaituta, 2016an, Miren Urbieta-Vegarekin jarraitu zuen ikasten, klase pribatuetan.

Gainera, 2009an Itzulpengintza eta Interpretazioan lizentziatu zen EHUn euskara, ingelesa, frantsesa, italiera eta oinarrizko errusierarekin. Urte berean, Irakaskuntzarako Gaitasun Agiriaren Masterra ere egi  zuen, eta Gaztelania eta Literatura irakaslea da.

 Abeslari ibilbidea 
Ikasten ari zela, kantu lehiaketa batzuetan parte hartu zuen. 2011n, esate baterako, Euskadiko Musikari Gazteen V. Lehiaketara aurkeztu zen, eta 2. saria lortu zuen ex-aequo kantu kategorian. 2014an, XV. Bilbao-Bizkaia Nazioarteko Kantu Lehiaketan, berriz, finalaurrekoetara iritsi zen.

2012an, Bilboko Operako Koruan abesten hasi zen kolaboratzaile gisa, eta, urte batzuk beranduago, titularra izatera pasatu zen. 2022an abestu zuen bere azken opera. 2024an utzi zuen Leire Gomezek Bilboko Operako Korua.

2024ko azaroan, Berriatuko San Pedro elizan, Itziar Barredo pianoan zela, Jesus Aranbarri Garate musikagilearen omenezko kontzertua eman zuen.

2025eko ekainean, Gau Liriko Korala deituriko kontzertua eman zuen Ondarroako elizan, bertako Kantaize abesbatzarekin eta Itziar Barredo pianoan zela: lehenengo, konpositore italiar belkantisten kantuak abestu zituzten; gero, frantsesak; ondoren, italiar erromantikoak, eta, azkenik, euskaldunak. Kantuan zer egiteko gai zen erakutsi nahi izan zion Ondarroa bere herriari, eta harrera oso ona izan zuen.

 Erreferentziak 

 Kanpo estekak 
 Soprano baten kantua barru-barrutik, Teknopolis, etb1, 2018-2-17

Kategoria:Ondarroarrak
Kategoria:Euskal Herriko sopranoak
Kategoria:Abeslariak
Kategoria:Emakume abeslariak